Populær musikal på Ortun Skole | Sydvesten
Populær musikal på Ortun Skole
Av admin	Torsdag kveld fremførte elever på Ortun skole musikal om den såkalte «Bergensbølgen» med populær musikk fra Grieg til Vaular. Stor var begeistringen fra rektor og publikum. Ortun-musikalen «Bergensbølgen» fikk sterk applaus fra publikum på torsdag. Her avslører «Varg Veum» hvem som har tatt pengene fra musikkbransjen for å forhindre andre bergensartisters suksess. (Foto: Martin Drange).
Gymsalen på Ortun er fullstappet med foreldre. Inn kommer åtte ungdommer som spiller saksofon, trompet, tverrfløyter, gitar og trommer.
En sak for Varg Veum
Lyset slukkes og Edvard Griegs «Morgenstemning» fremføres, mens en vaklende fyr entrer salen fra midtgangen. Han åkker seg over kveldens fyll.
– Åååeh for en kveld, sier han på kav bergensk.
Han leser avisen: «Kjedelig, bla bla» gjentar han, helt til han finner noe interresant.
– Spennende! Hva har skjedd med Bergensbølgen? Ikke en god låt har blitt lagd i Bergen de to siste årene, dette er en sak for privatetterforsker Varg Veum.
Sirill Heimdal og Hege Hovland kommer opp på scenen og synger bergensbandet Saft sin velkjente låt «People in motion» fra 1971. Samtidig leser mange av skuespillerne avisen og diskuterer de siste store nyhetene. Veum snakker med en dame han er begeistret for, Kaia.
Gjenoppbrukt låt
Selv etter å ha snakket med henne og mange andre er Veum like forvirret. Han ønsker å snakke med den mest kjente Bergensartist for tiden: Rapper Lars Vaular. «Vaular» hopper inn og synger låten «Solbriller på».
– E det du som e han derre Lars Valdemort? Spør Veum.
– Lars VAULAR», svarer artisten irritert tilbake.
– Okei då, Lars Vegard. Eg undersøker en sak og sporet har nådd frem til deg. Kan du fortelle meg noe om Bergensbølgen? Kor ble an av?
Det ser no ut som om den låten din blir likt av ungdommen, sier Veum.
– Ja, men den har jeg bare rappet fra et gammelt bergensband som heter Radiofantomene, svarer Vaular.
Dit pengene går
Veum med brannsuppoerterne mens de blant annet synger «Berømte Brann fra Bergen». I musikalen taper de 7-1 mot Fyllingsdalen FK.
Veum må altså lete videre etter svar. Han finner frem til produsent Hans Petter Gundersen som øver med et band. Gundersen kan fortelle at musikkindustrien får lite penger fra kommunen, og dermed går Veum veien videre til den nordlandske ordføreren i byen.
Vi får nok en gang se Kaia som Veum er begeistret for. Med seg har hun Sirill og Hege. De skal fremføre Kaias hitlåt «Ring meg» på en konsert om et par dager.
– Hvem er det som har sørget for at vi har råd til å holde konserten? spør jentene.
Hun forteller dem det, men publikum får ikke vite noe helt ennå.
Vel fremme hos ordføreren får Veum vite hvor byens penger havner.
– Byens pengesluk e' jo sportsklubben Brann, kan hun fortelle.
«Jenter fra Bergen» blir spilt, ironisk nok med stor og artig danseglede fra den nordlanske ordføreren. Lyset slukkes og Veum snakker med supporterne til fotball-laget Brann. Da går det opp for ham hva som har skjedd med Bergensbølgen.
Et komplott
Veum innkaller alle de han har snakket med og ber politimesteren arrestere Kaia. Han sier til henne:
– Alle pengene har i år blitt donert bort av Brann, til din mann Jan Eggum. Stemmer ikke det, Kaia Huuse?
– Jo, det stemmer det, innrømmer hun.
– Så ved at ordføreren fikk Brann til å donere penger til Kaia så kunne hon få det tilbake i sin 60-årsdag fra Eggum og Kaia. Og med det satt de hjemme og lagde låten som ble sunget av disse flotte damene her. Bergensbølgen ble kvelt og Jan Eggum gjenoppstod, oppsummerer Veum.
Stykket ble avsluttet med en heder av Veum til låten «Nystemten», og stor applaus fra publikum. Det var ikke få ganger foreldrene lo av et stykke med sterk innlevelse, stor musikalsk bredde og en god porsjon humor.
Rektor Stein Larsen ga blomster til alle elevene.
– Jeg er uendelig stolt av dere. Dette her var en råflott forestilling. Det er tolvte året det gjennomføres musikal på Ortun skole og det står det respekt av. En stor takk til Rune Hansen som står bak oppsetningen, sa Larsen.
Musikal ga mersmak
Niendeklassingene som spillte årets Ortun-musikal i år, og musikalansvarlig Rune Hansen, er veldig fornøyd med hvordan stykket ble.
Sebastian Teigland (14) (som spiller Veum) og Stine Haagheim Vindal (15) (som spiller Kaia) er svært fornøyd med rollene de fikk utdelt.
– Replikkene var vanskelig å huske på i begynnelsen, Sa Kaia.
– Ja, replikkene var nok verst. Helt til siste øving sleit jeg med dem, men så gikk det jo helt fint når vi skulle fremføre musikalen for publikum, forteller Sebastian.
– Det er veldig bra at alle husket hva de skulle si og klarte å leve seg inn i rollene, mener Stine.
Sebastian lurer på å kanskje bli skuespiller, men helt sikker er han ennå ikke.
Stine vil i hvert fall være med i neste års musikal. Da spilles «Grease», som er tradisjon hvert tredje år.
Alle skuespillerne fikk blomster av rektor. Sebastian Teigland (Veum) og Stine Haagheim Vindal (Kaia) er strålende fornøyd med musikalen.
Hege Hovland (14) og Sirill Heimdal (14) satte stor pris på å få synge flere av sangene i stykket. De går begge i kor, Hege i Bergen kulturskole ungdomskor og Sirill i Fyllingsdalen Tensing.
– Synging er jo noe vi har lyst å satse på, forteller Sirill.
Jentene kan opplyse at de har meldt seg på neste utgave av Norske Talenter på TV2. Det gleder de seg veldig til.
Jentene setter stor pris på samholdet som har blitt til i musikalgruppen.
– Alle er så gode venner i gruppen, så det hadde ikke gjort noe om det varte et par uker til, sier Hege.
Martin Elvik Hagen (14) har fått mersmak av stykket.
– Jeg lurer på om jeg skal bli skuespiller. Det er veldig gøy å stå på scenen og underholde folk.
Han synes musikalen gikk bra og innrømmer at det er litt trist at fredagen blir siste fremvisningsdag. Når det gjelder å synge Vaulars låt «Solbriller på» innrømmer han at det var tøft å lære seg låten.
– Og ikke minst det å puste innimellom. Men det gikk jo fint, synes Martin.
Fotball, pizza og brus
Musikalansvarlig og lærer, Rune Hansen, er svært takknemlig ovenfor rektor Stein Larsen for at han gir penger og støtter opp om de årlige musikalene.
– Det setter jeg stor pris på.
Stykket er det Hansen som har skrevet. Han syntes at det kunne være artig å få frem de kjente sangene som har kommet fra Bergen, både de siste årene og i tidligere tider.
– Det ble naturlig å dra inn Varg Veum-figuren siden han er aktuell for tiden, sier Larsen.
Han synes at det sosiale rundt musikalgruppen har vært veldig viktig.
– Før stykket i dag hadde vi for eksempel playstation- og fotball-spilling, inkludert pizza og brus, opplyser han.
24. april, 2012 kl 10:42 am	og hører til Kultur.
En kommentar til "Populær musikal på Ortun Skole"
Varg Veum april 24, 2012 klokken 1:31 pm
Dette må eg si var et flott stykke arbeid Martin Drange. Du burde virkelig komme til neste år ettersom det da blir noe du kan kjenne lett igjen!